OB besorg oor ‘uitgelekte verslag’Openbare Beskermer Busisiwe Mkhwebane (Foto: Thobile Mathonsi/African News Agency/ANA) Die kantoor van die openbare beskermer, adv. Busisiwe Mkhwebane, het Sondag in ŉ verklaring gesê sy neem met kommer kennis van ŉ artikel dat een van haar verslae glo aan ŉ Sondag-koerant uitgelek het. Oupa Segalwe, waarnemende woordvoerder van die OB se kantoor, het gesê dit hou na bewering verband met ŉ ondersoek waarmee Mkhwebane besig is ná klagtes van die Demokratiese Alliansie en die Ekonomiese Vryheidsvegters teen die president. IOL het berig Mkhwebane het pres. Cyril Ramaphosa skuldig bevind op aanklag dat hy die parlement “mislei het” en versuim het om ŉ skenking van R500 000 van Bosasa-baas Gavin Watson te verklaar. Dié skenking was vir sy ANC- presidensiële verkiesingsveldtog in 2017. Die koerant voer aan dit is ŉ voorlopige verslag wat Donderdag by Ramaphosa ingedien het, maar die Sunday Independent het dit glo onder oë gehad, “met vergunning van een van die president se vertrouelinge”. Segalwe het gesê Mkhwebane en haar kantoor sal nie kommentaar lewer oor die inhoud van enige nuusberig of uitgelekte dokument wat aanvoer om een van haar dokumente te wees nie, omdat dit moontlik ŉ nadelige invloed kan hê op die ondersoek. “Verslae van die openbare beskermer word amptelik deur adv. Mkhwebane vrygestel aan klaers, respondente en die publiek kragtes artikel 182(5) van die Grondwet, met artikel 8(1) en (3) van die Wet op die Openbare Beskermer,” het Segalwe bygevoeg. “Inhoud van kennisgewings wat deur die openbare beskermer uitgereik word, is streng vertroulik.” Segalwe het dit benadruk dat geen persoon, kragtens die wet, by magte is om die inhoud van enige dokument bekend te maak tensy die openbare beskermer anders bepaal nie.